Rasskandaal: EFF ontken aandeel aan werkverliese | Netwerk24
Rasskandaal: EFF ontken aandeel aan werkverliese
Deur Canny Maphanga, News24 11 September 2018 06:00
29 mense is hul werk kwyt in die uitkringeffek van die skandaal waarin die sakeman Adam Catzavelos rassistiese uitsprake op ’n strand in Griekeland gemaak het.
EFF-ondersteuners het Donderdag die Smokehouse and Grill in Braamfontein, Johannesburg, bestorm waarin Catzavelos ’n minderheidsbelang gehad het.
Sondag het die restaurant sy deure gesluit.
Adam CatzavelosFoto: Twitter
Die Smokehouse and Grill sê in ’n verklaring die EFF se optrede het die swak handelstoestande vererger wat hom verplig het om sy deure te sluit.
Die EFF sê dit is nie sy skuld dat die restaurant moes sluit en mense hul werk verloor het nie.
“Ons het aan ’n militante betoging by die restaurant deelgeneem om te eis dat die familie van Adam Catzavelos volle verantwoordelikheid aanvaar vir sy optrede,” sê Cassius Mabunda, voorsitter van die EFF in wyk 60 van Johannesburg.
Mabunda beskryf die sluiting van die restaurant as ’n “truuk” en “gepaste voorbeeld van die optrede van mense wat aan die stuur van die land se ekonomie staan, en hoe hulle eerder ander sal afdank as wat hulle daadwerklik stappe teen rassisme sal doen”.
Mabunda beweer die EFF sou met die restaurant se bestuur ontmoet maar dat hulle nie opgedaag het nie.
“Dit is bewys dat hulle weier om rassisme te hanteer,” sê Mabunda.
Meer oor: Adam Catzavelos | Eff | Rassistiese Video | Betoging